600 xiquets i adolescents practiquen esport setmanalment en les Escoles Esportives Municipals
18 de novembre de 2016

Carcaixent

Des de l’Àrea d’Esports de l’Ajuntament de Carcaixent s’organitza, anualment, el programa d’esport escolar ‘Escoles Esportives Municipals’, que enguany ha arribat per primera vegada a quasi 600 inscrits.

Amb una oferta anual de 20 activitats esportives on es troben activitats de ball, esports col·lectius i individuals, l’objectiu de les Escoles Esportives Municipals és oferir activitats físiques i esportives en línia amb una concepció d’esport educatiu, participatiu, integrador i coeducatiu, que potencie hàbits i estils de vida saludables. Per al curs 2016-2017, les Escoles Esportives Municipals han ampliat l’oferta per a joves de 14 a 16 anys amb 5 disciplines que els possibiliten continuar la seua formació esportiva específica. Concretament, s’està impartint pàdel, bàdminton i tenis.

En paraules de Vicent Albelda, regidor d’Esports, l’esport en època de formació és molt important i és una de les prioritats de la seua àrea. “L’esport practicat en les escoles esportives és esport per a tots i per a totes, formador en valors com ara l’esforç, el treball en equip, la disciplina o la superació de les dificultats, en un ambient en el qual la participació està per damunt de la competició i on divertir-se és un valor irrenunciable”, ha explicat el regidor.

D’entre totes les modalitats practicades, el futbol sala és, un any més, la modalitat que compta amb més participants, un total de 170 xiquets i xiquetes inscrits. Este dissabte, 19 de novembre, comencen la competició escolar en què setmanalment disputaran els partits entre col·legis en la zona esportiva FEVE.